ตลาดทุนชัก 2 ล้านล้าน "กิตติรัตน์" ปลายมี.ค. สำรวจนักวิเคราะห์
เมื่อวันเสาร์ที่ 16 มี.ค.ที่ผ่านมา สมาคมนักวิเคราะห์หลักทรัพย์ ได้นำสมาชิกผู้บริหารบริษัทจดทะเบียนและบริษัทหลักทรัพย์จัดการกองทุน รวม 40 คน เข้าพบ กิตติรัตน์ ณ ระนอง รองนายกรัฐมนตรีและ รมว.คลัง ในงานนิทรรศการ THAILAND 2020 ก้าวใหม่เชื่อมไทยสู่โลก ณ ศูนย์ราชการเฉลิมพระเกียรติ แจ้งวัฒนะ เพื่อขอข้อมูลเกี่ยวกับการลงทุนของภาครัฐวงเงิน 2 ล้านล้านบาท
21 มี.ค. 2556

เมื่อวันเสาร์ที่ 16 มี.ค.ที่ผ่านมา สมาคมนักวิเคราะห์หลักทรัพย์ ได้นำสมาชิกผู้บริหารบริษัทจดทะเบียนและบริษัทหลักทรัพย์จัดการกองทุน รวม 40 คน เข้าพบ กิตติรัตน์ ณ ระนอง รองนายกรัฐมนตรีและ รมว.คลัง ในงานนิทรรศการ THAILAND 2020 ก้าวใหม่เชื่อมไทยสู่โลก ณ ศูนย์ราชการเฉลิมพระเกียรติ แจ้งวัฒนะ เพื่อขอข้อมูลเกี่ยวกับการลงทุนของภาครัฐวงเงิน 2 ล้านล้านบาท
“สมบัติ นราวุฒิชัย” เลขาธิการ สมาคมนักวิเคราะห์หลักทรัพย์ เปิดเผยว่า รองนายกฯ ได้อธิบายถึงความจำเป็นของประเทศที่ต้องมีการลงทุนด้านขนส่ง ซึ่งปัจจุบันพึ่งพาทางรถยนต์เป็นหลักถึง 82% ขณะที่ขนส่งทางน้ำใช้เพียง 15% และทางราง 2% จึงมีต้นทุนที่สูงจากการใช้น้ำมันในการขนส่งสินค้า ทำให้ความสามารถในการแข่งขันของไทยสู้คู่แข่งไม่ได้ 
นอกจากนี้ ประเทศไทยไม่มีการลงทุนในด้านขนส่งคมนาคมมาเกือบ 10 ปีแล้ว ส่วนการลงทุนในการขยายเส้นทางรถไฟความเร็วสูง รถไฟรางคู่แล้วก็มีการพูดถึงการขยายและปรับปรุงสนามบินสุวรรณภูมิและสนามบินอื่นๆ ด้วย
สำหรับเงินลงทุน 2 ล้านล้านบาท รัฐบาลจะทยอยใช้ใน 7 ปี คาดว่าปีละประมาณ 3 แสนล้านบาท โดยจะกู้เงินในประเทศเป็นหลัก เนื่องจากปัจจุบันสภาพคล่องมีมากถึง 4 ล้านล้านบาท 
ส่วนกรณีที่ต้องออกพระราชบัญญัติ (พ.ร.บ.) เงินกู้ 2 ล้านล้านบาท จะทำให้การทำงานมีประสิทธิภาพมากกว่าการใช้งบประมาณประจำปี เพราะทำให้โครงการเดินได้ต่อเนื่อง คาดว่าจะร่างกฎเกณฑ์ TOR ได้ประมาณปลายปีนี้ 
สมบัติ กล่าวว่า การเข้าพบรองนายกฯ ครั้งนี้ มีความชัดเจนมากขึ้นและน่าจะเป็นทิศทางที่ดีต่อประเทศมาก เพราะช่วยประหยัดการใช้พลังงาน ลดการนำเข้าน้ำมัน และช่วยลดต้นทุนขนส่งสินค้าและระบบโลจิสติกส์ต่างๆ ของภาคธุรกิจได้เยอะ และส่งผลให้กำไรบริษัทจดทะเบียนเพิ่มขึ้นด้วย อีกทั้งทำให้การเดินทางของประชาชนสะดวกและรวดเร็วมากขึ้น สามารถกระตุ้นเศรษฐกิจกระจายสู่ภูมิภาคผ่านรถไฟความเร็วสูงได้
“จากการสอบถามนักวิเคราะห์ที่ร่วมฟังข้อมูล ก็ได้คำตอบว่าชัดเจนขึ้น โดยจะนำประเมินทิศทางเศรษฐกิจไทยรวมถึงวิเคราะห์ว่าอุตสาหกรรมใดบ้าง ที่จะได้ประโยชน์จากการลงทุนโครงการภาครัฐในระยะยาว เพื่อให้ข้อมูลแก่นักลงทุนต่อไป”
อย่างไรก็ตาม หลังจากนี้ประมาณ 10 วัน สมาคมจะสำรวจความคิดเห็นของนักวิเคราะห์หลักทรัพย์ที่เข้าร่วมรับฟังข้อมูล ว่ามองเศรษฐกิจในปีนี้อย่างไรและกลุ่มอุตสาหกรรมที่น่าสนใจลงทุน